[{"text_idx": "#000000", "text": "Aldundiak Lantegi Batuakekin batera zentro okupazionaletan garatzen dituen terapia berritzaileak eraginkorrak direla balioztatu du EHUk"}, {"text_idx": "#000003", "text": "Euskal Herriko Unibertsitateko ikertzaileek frogatu dutenez, eraginkorrak dira Bizkaiko Foru Aldundiak bere erantzukizunpeko Lantegi Batuak taldearen zentroetako plaza okupazionaletan garatzen dituen terapiak; terapia horiek proiektu pilotu moduan gauzatzen ari dira. EHUko Fisiologia Zerbitzuan egin den eta Jon Irazusta doktoreak zuzendu duen ikerketa horrek egiaztatu duenez, mugimendua berriz heziz gero, ezintasun intelektuala duten pertsonen zahartzearekin lotutako arazoei aurre har dakieke. Hori horrela, Feldenkrais metodoaren eraginkortasuna frogatu dute. Metodo horrek, izan ere, mugimendu kontzientea eta arreta gidatua baliatzen ditu, mugimendu-patroi eraginkor eta sanoak bilatzeko, bai eta mugitzeko gaitasunak findu eta posturak hobetzeko ere."}, {"text_idx": "#000004", "text": "Lantegi Batuak taldeak kudeatzen dituen foru zentro okupazionaletan 32 erabiltzailek (21 gizon eta 11 emakume) sei hilabetez esperimentatu duten bilakaera aztertu du ikerketa-taldeak. Azterketaren arabera, mugimenduaren jakitun izaten ikasiz gero, hobetu egiten dira ezintasun intelektuala duten pertsonen mugikortasuna eta gorputz-oreka. Ikerketa hori nazioartean eragina duen \u201cResearch in Developmental Disabilities\u201d aldizkari zientifikoan argitaratu da."}, {"text_idx": "#000005", "text": "Ezintasuna duten pertsonen zahartze aktiboa lan-arloan"}, {"text_idx": "#000008", "text": "2015eko irailaren eta 2016ko maiatzaren artean garatu zuen azterketa hau EHUko Fisiologia Saileko ikertzaile-talde batek, eta, horretarako, Feldenkrais metodoa erabili zuen, hau da, mugimenduaren gaineko arreta kontzientean oinarritutako sistema, Moshe\u0301 Feldenkrais fisikako doktore eta ingeniari ukraniarrak garatua. Ikerketan parte hartu duten ezintasun intelektualdun 40 eta 60 urte bitarteko 32 pertsonak 16 pertsonako bi taldetan banatu ziren (esku-hartzeko taldea eta kontrol-taldea). 30 astez, lehenengo taldeko kideek astean talde-saio bat jaso zuten, mugimenduaren bidez beren burua ezagutzeko. Hau da, ahozko jarraibideak ematen zitzaizkien zeregin bat egin zezaten, eta partaide bakoitzak erabakitzen zuen zeregin hori nola burutu. Hala, hainbat aukera aztertzen zituen, egiteko errazena eta ahalegin gutxien eskatzen ziona zein zen erabaki arte. Kontrol-taldeak ez zuen eskolarik jaso, ez eta mugimenduan oinarritutako terapiarik egin ere."}, {"text_idx": "#000009", "text": "Azterketa amaitzean, esku-hartzeko taldean egon ziren pertsonek azkarrago egin zituzten ebaluazio funtzionaleko zereginak, eta hobetu egin zituzten mugikortasuna eta oreka neurtzeko probak, kontrol-taldearekin alderatuta. Plataforma estabilometriko baten bidez oreka aztertu zen, eta, horrez gain, honako proba funtzional hauek egin ziren: ibiltzeko abiadura, aulki bat altxatzea, eta oin-oreka. Ariketa horiek guztiak saioak hasi baino lehen eta saioak amaitu bezain pronto egin ziren."}]